Hans Nielsen har ikke kørt speedway, siden han indstillede sin karriere i 1999, men lørdag gør han comeback 24 år senere. Anledningen til, at den tidligere verdensmester igen hopper på speedwaycyklen, skyldes, at barndomsklubben Brovst Speedway Club lørdag fejrer sit 50 års jubilæum. - Det er specielt og en fantastisk fejring, konstaterer Hans Nielsen og fortsætter: - Det hele startede i Brovst i 1973, hvor vi var en fem-seks stykker, der legede lidt. I 1976 rykkede jeg og på en 500 kubik cykel, hvor jeg manglede en motor. Her holdt byen en indsamling, som gjorde, at jeg kunne tage afsted og vinde DM, som resulterede i, at jeg fik tilbudt en professionel kontrakt i England, erindrer han. TV2 Nord sender live på TV2 Nord Salto og Facebook fra arrangementet fra klokken 14, hvor du kan følge med. Revanche mod kendt rival Det er til fejringen af klubbens jubilæum, at klubikonet skal køre sit comeback mod en velkendt modstander. Her møder han nemlig Sam Ermolenko, som slog ham ved VM i tyske Pocking i 1993. - Det bliver spændende, og vi glæder os. Det er nogle andre cykler, end dem vi brugte dengang, som ikke kører så hurtigt, så vi ved ikke, hvordan det kommer til at gå. Det kommer nok an på, hvem der er bedst til at tilpasse sig, forklarer Hans Nielsen. Men du går efter at vinde? - Ja selvfølgelig, griner han. - Jeg har ikke kørt siden - udover de her træninger - så der kommer nok lidt sommerfugle i maven, erkender Hans Nielsen. Sam Ermolenko indstillede sin karriere i 2008, men nu skal de to tidligere verdensmestre altså køre  tre heats mod hinanden lørdag i Brovst.

Opsummering:
TV2 Nord sender live på TV2 Nord Salto og Facebook fra arrangementet fra klokken 14, hvor du kan følge med.